Fimmtán starfsmönnum Árvakurs , útgáfufélags Morgunblaðsins , mbl.is og K100 , var sagt upp í gær . Ritstjóri Morgunblaðsins og viðskiptaritstjóri þess hafa tengt uppsagnirnar við verkföll netblaðamanna , þrátt fyrir að útgáfufélagið hafi verið rekið með 415 milljón króna tapi í fyrra og 284 milljón króna tapi árið 2017 . Vinnustöðvun vefblaðamanna , ljósmyndara og tökumanna mun standa yfir í 12 klukkutíma í dag , frá kl 10 til 22 . Nær vinnustöðvunin til Morgunblaðsins , Fréttablaðsins , Sýnar og RÚV að hluta . Hefur Blaðamannafélag Íslands áréttað að ekkert skuli birt á vef á þessum tíma . Í Morgunblaðinu í dag er haft eftir Haraldi Johannessen , annars ritstjóra Morgunblaðsins og framkvæmdastjóra Árvakurs , að ástæður uppsagnanna séu versnandi efnahagsástand og langvarandi erfið rekstrarskilyrði fjölmiðla . Nefnir hann sérstaklega auglýsingamarkaðinn . „ Ríkisútvarpið hefur sótt harðar inn á þann markað en auk þess hefur almennt efnahagsástand farið versnandi og fyrirtæki halda að sér höndum þegar kemur að auglýsingum , en auglýsingar eru sem kunnugt er annar helsti tekjupóstur fjölmiðla eins og Árvakurs , “ segir hann . Haraldur nefnir auk þess verkföll netblaðamanna , sem stóðu í fjóra klukkutíma föstudaginn 8. nóvember og í átta klukkutíma föstudaginn 15. nóvember , sem ástæðu uppsagnanna . „ Auk þessa höfum við mátt búa við verkfallsaðgerðir sem ekki sér fyrir endann á og hafa komið mjög illa við þennan fjölmiðil eins og aðra sem þær hafa beinst að , “ segir hann . Þrátt fyrir verkfallið héldu fréttir áfram að birtast á vef mbl.is á tímabilinu . Hefur Blaðamannafélagið stefnt Morgunblaðinu fyrir Félagsdóm vegna málsins og segir Hjálmar Jónsson , formaður félagsins , að verkfallsbrot hafi átt sér stað . Hluti þeirra blaðamanna sem sagt var upp var meðal þeirra sem gagnrýndu meint verkfallsbrot á Morgunblaðinu með undirritaðri yfirlýsingu , eins og Vísir hefur greint frá . Stefán Einar Stefánsson , viðskiptaritstjóri Morgunblaðsins og fyrrverandi formaður stéttarfélagsins VR , tjáði sig um málið í gær og tengdi uppsagnirnar við verkföllin . Sagðist hann hafa spurt Hjálmar á fundi hversu mörg störf gætu tapast vegna þeirra og hvort kostnaðarmat hefði verið gert á því . „ Svar Hjálmars Jónssonar við fyrstu spurningunni var einfaldlega það að hann gæti ekki haft áhyggjur af því hversu mörg störf myndu tapast , “ skrifaði Stefán Einar á Facebook . „ Í dag horfum við starfsfólk Árvakurs á eftir 15 öflugum og góðum samstarfsmönnum sem sagt er upp vegna rekstrarerfiðleika fyrirtækisins . “ „ Ef menn ákveða að beita lögvörðum rétti sínum með óskynsamlegum hætti þá getur það valdið enn meiri erfiðleikum en ella “ Aðspurður í athugasemdum hvort hann væri þar með að tengja uppsagnirnar við kjarabaráttu blaðamanna vildi Stefán Einar ekki svara því beint . „ Ef menn ákveða að beita lögvörðum rétti sínum með óskynsamlegum hætti þá getur það valdið enn meiri erfiðleikum en ella . Það hefur gerst hér og stefnir í enn meiri vitleysu . “ Þá neitaði hann að svara því hver mánaðarlaun hans væru og hvort hann væri á töxtum Blaðamannafélagsins eins og almennir blaðamenn . „ Þetta var ekki viðkvæm spurning , “ svaraði Stefán Einar . „ Hún var óviðeigandi . Þér kemur einfaldlega ekkert við hvað ég er með í laun . “ Morgunblaðið hefur alls tapað um tveimur milljörðum króna frá því að nýir eigendur , aðallega stór og fjársterk útgerðarfélög , komu að blaðinu fyrir tíu árum síðan og Davíð Oddsson , fyrrverandi formaður Sjálfstæðisflokksins , var ráðinn ritstjóri þess . Stærstu eigendur félagsins nú eru Eyþór Arnalds , oddviti Sjálfstæðisflokks í borgarstjórn , auk aðila úr sjávarútvegi .